P6_TA(2006)0357

Prosilci za azil iz Severne Koreje, zlasti na Tajskem

Resolucija Evropskega parlamenta o prosilcih za azil iz Severne Koreje, zlasti na Tajskem

Evropski parlament,

- ob upoštevanju svojih predhodnih resolucij o Severni Koreji,

- ob upoštevanju določb iz konvencije o statusu beguncev iz leta 1951 in protokola k tej konvenciji iz leta 1967,

- ob upoštevanju člena 115(5) svojega Poslovnika,

A. ker je v zadnjih letih več deset tisoč Severnih Korejcev pobegnilo iz domovine zaradi zatiranja in vsesplošne lakote ter nekateri tvegajo življenja na poti prek Kitajske, da bi prišli na Tajsko, v Vietnam, Kambodžo, Južno Korejo in druge države Jugovzhodne Azije,

B. ker je Demokratična ljudska republika Koreja (DLRK) ratificirala Mednarodni pakt o državljanskih in političnih pravicah,

C. ker je Tajska postala prehodni cilj za Severne Korejce, ki bežijo iz domovine, s tem pa so tajske oblasti postavljene v težaven položaj v odnosu do DLRK, države, s katero so v prijateljskih odnosih,

D. ker se je v zadnjem letu znatno povečalo število beguncev iz Severne Koreje, Burme, Laosa in Kitajske, ki prečkajo tajsko ozemlje,

E. ker želijo tajske oblasti uveljavljati zakonodajo o nezakonitem priseljevanju,

F. ker je 22. avgusta 2006 tajska policija pridržala skupino 175 prosilcev za azil, med njimi je bilo 37 moških, 128 žensk in 10 otrok, ki so se zadnja dva meseca skrivali v zapuščeni hiši v tajski prestolnici Bangkok,

G. ker so bili ti prosilci za azil - gre za največjo skupino Severnih Korejcev, ki je bila doslej zajeta na Tajskem - obtoženi nezakonitega vstopa v državo in postavljeni pred sodišče, kjer so vsakemu prisodili denarno kazen 6.000 tajskih batov (160 USD) in jih potem zaprli za 30 dni, ker niso mogli plačati,

H. ker je urad Visokega komisariata Združenih narodov za begunce (UNHCR) v Bangkoku podelil status begunca 16 članom te skupine ter naj bi ti v nekaj dneh zapustili Tajsko in odšli v Južno Korejo, ki prebežnikom iz Severne Koreje podeli državljanstvo,

I. ker morajo vlade spoštovati svoje obveznosti, ki so jih prevzele kot podpisnice konvencije o statusu beguncev iz leta 1951 in protokola k tej konvenciji iz leta 1967, da UNHCR zagotovijo dostop do državljanov vseh držav, tudi Severne Koreje, ki prosijo za azil v drugi državi,

J. ker položaj preostalih prosilcev za azil ostaja negotov in ga je treba hitro razrešiti,

1. obžaluje, kot je to storil že v svojih prejšnjih resolucijah, da tisoči državljanov Severne Koreje bežijo iz svoje države zaradi zatiranja, lakote in gospodarskega nazadovanja;

2. poziva tajske oblasti, naj severnokorejskih beguncev ne vračajo v domovino, saj jih tam skupaj z njihovimi družinami čakajo hude posledice;

3. poziva Tajsko, ki je znana po dolgi tradiciji gostoljubnosti do beguncev in je odgovorna članica mednarodne skupnosti, naj si v tesnem sodelovanju z UNHCR in drugimi človekoljubnimi organizacijami prizadeva najti hitro in sprejemljivo rešitev za begunce iz Severne Koreje, tako da jih po izteku 30-dnevnih zapornih kazni pošlje v tretjo državo, ki jo sami izberejo;

4. poziva države, ki lahko sprejmejo begunce, naj to čim prej sporočijo, s čimer se zagotovi, da ne bodo ostali zaprti;

5. poziva Komisijo, naj v sodelovanju z UNHCR pozorno spremlja položaj severnokorejskih beguncev in za to po potrebi zagotovi ustrezno finančno pomoč;

6. poziva Svet in Komisijo, naj med bližnjim vrhom ASEM (srečanje Azija-Evropa), ki bo 10. in 11. septembra 2006, načneta vprašanje beguncev in prosilcev za azil iz Severne Koreje;

7. poziva vlado DLRK, naj upošteva posebne postopke, ki jih je oblikovala komisija Združenih narodov za človekove pravice;

8. naroči svojemu predsedniku, naj to resolucijo posreduje Svetu, Komisiji, vladi Kraljevine Tajske, vladi Republike Koreje, vladi Demokratične ljudske republike Koreje in Visokemu komisariatu Združenih narodov za begunce.

--------------------------------------------------